DINAMO je ostvario jednu od najvećih pobjeda u klupskoj povijesti. Na rasprodanom Maksimiru pred više od 29 tisuća gledatelja je s 1:0 slavio protiv Benfice u prvoj utakmici osmine finala Europa lige.

Putnik među osam najboljih znat će se sljedećeg četvrtka nakon uzvrata u Portugalu.

Dinamo je do pobjede stigao pogotkom Brune Petkovića u 38. minuti iz jedanaesterca koji je izborio Dani Olmo. Benfica je hrvatskom prvaku napravila samo jednu priliku, na startu utakmice je Grimaldijev udarac u situaciji jedan na jedan zaustavio vratar Livaković.

Ovom pobjedom Dinamo je Hrvatskoj donio dva kluba u kvalifikacijama Lige prvaka u sezoni 2020./2021.

Nenad Bjelica zbog ozljeda nije mogao računati na kapetana Arijana Ademija te Izeta Hajrovića, a umjesto njih u momčad su uskočili Ivan Šunjić i Damian Kadzior. Nije bilo niti Bjelice kojeg je UEFA kaznila zabranom vođenja momčadi na jednoj utakmici jer je za vrijeme dvoboja protiv Viktorije Plzen, nakon jednog auta povukao igrača Viktorije Milana Havela koji je držao loptu u ruci. Umjesto njega momčad je vodio 43-godišnji Austrijanac Rene Poms s kojim Osječanin surađuje već godinama.

Benfica doživjela prvi poraz nakon dva mjeseca, Livaković i Petković junaci

Benfica, koja je u Zagreb stigla oslabljena neigranjem nekoliko bitnih igrača, bez poraza je bila od siječnja, ali na Maksimiru nije bila ni sjena jedne od najboljih momčadi Europe. Zaprijetila je samo u osmoj minuti kada je Filip Krovinović sjajnom loptom kroz Dinamovu obranu odlično proigrao Grimalda koji je izašao sam na Livakovića, ali je Dinamov vratar njegov udarac obranio nogom.

Dinamo je na drugoj strani prije pogotka uzvratio dalekometnim udarcima Mislava Oršića i Danija Olma. Trenutak odluke dogodio se u 37. minuti. Ruben Dias je na rubu kaznenog prostora oborio Olma, a engleski sudac Oliver dosudio kazneni udarac. Loptu je uzeo Petković i pucao po sredini, gostujući vratar uspio je dodirnuti loptu, no ne i obraniti udarac. Suspendirani Bjelica je gol proslavio ovako:

Gojak i Oršić propustili dokrajčiti velikana

Do kraja susreta Dinamo je mogao povećati prednost, imao je dvije sjajne prilike. Prvu je propustio lošim udarcem Amer Gojak u nadoknadi prvog poluvremena, a u posljednjoj minuti susreta Oršić je glavom nakon kornera bio neprecizan s pet metara.

Problem za Dinamo je što u uzvratu zbog kartona neće moći računati na Ivana Šunjića i Marina Leovca.

DINAMO - BENFICA 1:0

Tijek utakmice:

90` Kraj. Dinamo je u fantastičnoj poziciji uoči uzvrata.

90` Velika prilika za Dinamo. Olmo je iz kornera pogodio Šituma u glavu, ali je on promašio gol s pet metara.

90` Fantastična akcija Olma i Gavranovića koji je blokiran. Korner.

90` Tri minute sudačke nadoknade.

89` Maestralan ubačaj Stojanovića s desne strane, Oršić na pravom mjestu, ali ne i s pravim udarcem - tukao je s deset metara visoko iznad gola.

88` Svi su na nogama, Petković izlazi iz igre. Zamijenio ga je Gavranović.

85` Šitum je u igri, zamijenio je Kadziora.

84` Težak udarac za Dinamo, Šunjić propušta uzvrat zbog žutog kartona za prekršaj kojim je zaustavio kontranapad.

81` Cijeli stadion je na nogama. Benfica je krenula po izjednačenje, a dinamovci se rastrčali po terenu.

77` Mijenja Dinamo. Moro ulazi umjesto Gojaka koji je ispraćen pljeskom publike.

75` Gojak je upropastio opasan kontranapad Dinama, mogao je tući, ali je odlučio dodati i pogriješio.

72` Novi korner za Dinamo, fantastično se još jednom snašao Petković okružen suparničkim nogometašima.

70` Fernandesa mijenja Živković.

68` Prvi put je Benfica zaprijetila iz prekida, udarac glavom Diasa odlazi visoko iznad gola.

67` Prvi žuti karton - Leovac. Neće moći igrati u uzvratu.

64` "Bruno, Bruno", ori se s istoka nakon što je Bruno Petković sjajno izborio prekršaj na desnoj strani.

60` Fanatična borbenost dinamovaca. Oršić je u jednom napadu dva puta izgubio i tri puta oduzeo loptu.

56` Tempo se primirio, izgleda da su igrači Dinama svjesno usporili utakmicu.

53` Odlično se brani Dinamo, braniči već nekoliko minuta bez ikakvih problema otklanjaju opasnost nakon ubačaja gostiju.

50` Na stadionu je 29.704 gledatelja.

48` Sjajan kontranapad Dinama, lopta stiže do Oršića koji još jednom neprecizno cilja suprotni kut.

Tekst se nastavlja ispod oglasa

46` Počinje drugo poluvrijeme. Gosti iz Lisabona puno duže su se zadržali u svlačionici od Dinamovih.

45` Kraj prvog dijela, pljesak sa svih tribina za Dinamo.

45` Kakva prilika za Dinamo! Petković je fenomenalno prevario suparnike i proigrao Gojaka koji se očajno snašao pred golom i čiji udarac gostujući vratar izbija u korner.

45` Minuta sudačke nadoknade.

43` Dinamo ide i po drugi gol, sve češće je pred golom Benfice.

38` GOOOOOL! Petkoviiiiić! Maksimir gori! Petković je hrabro pucao po sredini, gostujući vratar malo dirao loptu, ali nedovoljno da spasi Benficu. Ovako je reagirao Bjelica na gol.

37` Jedanaesterac za Dinamo! Prekršaj je Ruben Dias napravio na Olmu na crti kaznenog prostora, sudac Oliver procijenio je da se dogodio unutar kaznenog prostora i Dinamo će imati sjajnu priliku za vodstvo.

35` Cervi je u igri umjesto Seferovića.

32` Benfica ostaje bez Seferovića, uhvatio se za prepone i izašao iz igre.

30` Dva vezana kornera za Dinamo, nakon drugog lopta dolazi do Olma koji je pokušao udarcem iz prve, ali loptu šalje na sjever.

29` Kadzior, koji je sam izborio slobodnjak, i izveo ga je, tukao je po gredu, ali po sredini gola pa je vratar lako izbio u korner.

28` Slobodnjak za Dinamo s 20 metara iskosa s desne strane.

27` Budi se sad Dinamo, Kadzior je povukao loptu, došao do 25 metara i tukao ljevicom pored gola.

26` Gojak je pokušao iz solidne situacije proigrati Olma, ali je njegovo dodavanje otišlo desetak metara na drugu stranu, točno u ruke gostujućeg vratara.

24` Benfica sve više pritišće, zagospodarila je travnjakom u posljednjih desetak minuta.

20` Novi korner za Benficu, bez problema za Livakovića.

19` Bomba Olma s 25 metara, gostujući vratar izbija u prvi korner za Dinamo, ali na kraju Dilaver pravi prekršaj u napadu.

17` Prvi korner na utakmici za Benficu nakon što se Joao Felix dobro ubacio iza leđa Dinamove obrane koja to čisti izvan granica terena. Međutim, gosti su očajno izveli korner i Dinamo kreće u napad nošen podrškom navijača.

14` Još jedan prodor Olma, tražio je na drugoj vratnici Oršića, ali gosti izbijaju loptu u aut.

13` Ne prestaje pjesma sa sjevera.

11` Prvi put prijeti Dinamo. Olmo je maestralno poslao loptu na stranu za Oršića, on ušao iskosa i desnom nogom gađao suprotnu stranu, ali i promašio za metar.

8` Velika prilika za Benficu! Krovinović je odlično između Theophilea i Dilavera proigrao Grimaldija koji je izašao sam na Livakovića, tukao je nisko lijevom nogom, a Dinamov vratar obranio nogom i digao publiku na noge.

6` Sada su Olma u prodoru po lijevoj strani uspjela zaustaviti čak tri Benficina braniča.

4` Benfica u prve četiri minute skoro da nije izašla sa svoje polovice, a navijače driblinzima oduševljava Dani Olmo.

1` Počinje susret uz pjesmu cijelog stadiona. Prvi su u napad krenuli gosti iz Lisabona. Bjelica je na tribinama zbog suspenzije nakon isključenja protiv Plzena.

Sastavi:

Benfica: Vlachodimos, Grimaldo, Ruben Dias, Corchia, Gabriel, Seferović, Krovinović, Florentino, Joao Felix, Gedson, Fereira.